รายการเดินหน้าประเทศไทย : มติคณะรัฐมนตรีฉบับประชาชน วันที่ 13 มิถุนายน 2560
คณะรัฐมนตรีเห็นชอบให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ เพื่อส่งเสริมให้บุคคลธรรมดาสามารถก้าวมาประกอบธุรกิจในรูปแบบของนิติบุคคลได้ เพิ่มเติมจากมติ ครม.ครั้งที่ผ่านมา โดยขยายผลไปถึงบุคคลธรรมดา ที่เป็นห้างหุ้นส่วนสามัญ หรือคณะบุคคลที่ไม่ใช่นิติบุคคล สำหรับการโอนกรรมสิทธิ์ในทรัพย์สินไปยังบริษัท หรือห้างหุ้นส่วนนิติบุคคลที่จัดตั้งขึ้นตามมาตรการดังกล่าว ซึ่งรัฐบาลกำลังส่งเสริมเพื่อให้บุคคลธรรมดาได้ประกอบธุรกิจในรูปแบบของนิติบุคคลมากขึ้น

คณะรัฐมนตรีอนุมัติแผนการและงบประมาณการดำเนินโครงการป้องกันกำจัดศัตรูมะพร้าว (หนอนหัวดำ) ด้วยวิธีผสมผสานแบบครอบคลุมพื้นที่ โดยการมีส่วนร่วมอย่างยั่งยืน จากเดิมดำเนินการในพื้นที่ 78,954 ไร่จำนวน 1,973,850 ต้น เป็นดำเนินการในพื้นที่ 109,409 ไร่ จำนวน 3,877,134 ต้น  พร้อมขยายเวลาจากเดือนเมษายน 2560 - เดือนธันวาคม 2560 เป็นเดือนเมษายน 2560 - มิถุนายน 2561

คณะรัฐมนตรีเห็นชอบโครงการจัดตั้งบริษัท โครงข่ายบรอดแบนด์แห่งชาติ จำกัด (National Broadband Network:NBN Co)ของ บมจ.ทีโอที (TOT) และโครงการจัดตั้งบริษัท โครงข่ายระหว่างประเทศและศูนย์ข้อมูลอินเทอร์เน็ต จำกัด (Neutral Gateway &amp; Data Center:NGDC Co) ของ บมจ.กสท โทรคมนาคม (CAT) เนื่องจากที่ผ่านมา TOT และ CAT มีลงทุนและการดำเนินธุรกิจที่ซ้ำซ้อนกัน เมื่อสัมปทานคลื่นความถี่ทยอยหมดอายุลงก็ทำให้รายได้ลดลง ดังนั้นจึงมีความคิดที่จะแยกธุรกิจที่ซ้ำซ้อนกันบางส่วนออกมาตั้งบริษัทลูกแล้วจะถือหุ้นร่วมกัน   
          โดย NBN Co จะเป็นการลงทุนเพื่อให้บริการค้าส่งบรอดแบนด์และโครงสร้างพื้นฐานโทรคมนาคมภายในประเทศเป็นหลัก โดยมีสินทรัพย์ ได้แก่ โครงข่ายหลัก ระบบสื่อสัญญาณ จนถึงข่ายสายตอนนอกเคเบิลใยแก้วนำแสง ส่วน NGDC Co จะลงทุนเพื่อให้บริการบรอดแบนด์ระหว่างประเทศเป็นหลัก รวมทั้งศูนย์บริการข้อมูล โดยมีสินทรัพย์ที่อยู่นอกประเทศ ได้แก่ สถานีเคเบิลใยแก้วใต้น้ำในประเทศและระหว่างประเทศ เคเบิลภาคพื้นดินระหว่างประเทศ รวมทั้งโครงข่ายขนส่งข้อมูลทั้งในประเทศและระหว่างประเทศ


คณะรัฐมนตรีรับทราบรายงานความคืบหน้าการลงทะเบียนเพื่อสวัสดิการแห่งรัฐ ปี 2560 และโครงการสำรวจข้อมูลผู้มีรายได้น้อย โดยมีผู้มาลงทะเบียนทั้งสิ้น 14.18 ล้านคน หลังจากนี้จะมีการตรวจสอบคุณสมบัติของผู้ที่มาลงทะเบียน ซึ่งจะเป็นการจ้างนักศึกษาที่อายุ 18 ปีขึ้นไป ทั้งระดับอุดมศึกษาและอาชีวะศึกษาให้ลงไปสำรวจข้อมูลของผู้มีรายได้น้อยที่มาลงทะเบียนไว้ โดยต้องสำรวจข้อมูลให้แล้วเสร็จภายในวันที่ 31 สิงหาคม 2560